Foto’s: Koninklike troue se koek, vieringe, modes en nog watDie gelukkige paartjie. Die hertog en hertogin van Sussex, prins Harry en Meghan Markle, is Saterdagmiddag in die eg verbind by die St. George-kapel in Windsor naby Londen. Rick Hoffman (Lois Litt), Abigail Spencer (Scotty), Sarah Rafferty (Donna), Patrick J. Adams (Mike) en Gina Torres (Jessica Pearson), wat saam met Markle in die gewilde televisiereeks, Suits, gespeel het, was ook teenwoordig. Ander bekendes op die gastelys het Elton John en sy lewensmaat, David Furnish, David en Victoria Beckham, George en Amal Clooney, Marcus Mumford van die groep Mumford & Sons en sy vrou, Carey Mulligan, Oprah, James Blunt, Serena Williams, Priyanka Chopra, Idris Alba en Joss Stone ingesluit. Kensington-paleis het op Twitter laat hoor dat Elton John ná die seremonie tydens die privaat middagete saam met hul nabye vriende en familie vir hulle opgetree het. Die troupaar het gevra indien iemand graag vir hulle ŉ trougeskenk wil stuur, moet hulle eerder ŉ skenking maak aan een van sewe bepaalde liefdadigheidsorganisasies, naamlik Myna Mahila Foundation, Scotty’s L Soldiers, StreetGames, CHIVA, Crisis, Surfers Against Sewage en The Wilderness Foundation. Markle se rok is deur Clare Waight Keller, die eerste vroue- kreatiewe hoof van die geskiedkundige modehuis Givenchy, ontwerp. Derduisende mense het in die strate van saamgedrom vir ŉ vlugtige blik op die bruidspaar toe hulle ná die seremonie op ŉ koetstog deur die strate van Windsor vertrek het. Mense het oor die hele Engeland en selfs elders in die wêreld hul eie “kyk-partytjies” gehou. Oud-Suid-Afrikaners Jana Meyer en haar dogtertjie, Carinay, het saam met ander inwoners van Epping Upland in Essex die troue in ŉ klein kerkie gevier, troukoek en al! Maroela Media het vroeër berig prins Harry en Markle se troue gaan die Britse ekonomie glo ŉ hupstoot van sowat £500 miljoen gee. Volgens ŉ skatting van David Haigh, uitvoerende hoof van die Britse nasionalestatistiekekantoor, sal £200 miljoen hiervan deur toeriste-inkomste, onder meer danksy hotelverblyf, geïn word. Haigh sê toeriste sal meer as £150 miljoen aan partytjies bestee voor en ná die koninklike troue en sowat £50 miljoen aan memorabilia soos T-hemde.